Árni Björnsson læknir hefur nú um alllangt skeið birt reglulega pistla sína , " tæpitungulaust " , í Læknablaðinu . Helsta höfundareinkenni hans virðist mótast af því að Árni hefur skipað sig í hlutverk siðapostula , sem gagnrýnir og áminnir lækna og stjórnendur þessa lands . Til þess að valda hlutverki siðapostulans þarf traustan siðfræðigrunn , yfirsýn , hlutlægni og réttsýni . Siðapostulum er ekki ósjaldan mikið niðri fyrir , jafnvel reiðir , enda telja þeir sig hafa mikilvægan boðskap að flytja . Umfjöllun Árna um almenn mál er oft fróðleg , jafnvel skemmtileg , eins og vangaveltur hans um The Asilomar Process í síðasta tölublaði Læknablaðsins . Þegar Árni fjallar hins vegar um erfðarannsóknir á Íslandi , og þá sérstaklega þegar þær tengjast einu ákveðnu fyrirtæki á því sviði , þá slær heldur betur í bakseglin hjá honum . Sé ég ekki betur en að Árni láti þá reiðina eina og ofstæki ráða , en glati með öllu öðrum eiginleikum til þess að vera trúverðugur siðapostuli . Kemur þetta glögglega fram í sömu grein . Þar fer Árni mjög niðrandi orðum um erfðarannsókn á kvíða , sem undirritaður stendur að ásamt læknunum Jóni G. Stefánssyni og Halldóri Kolbeinssyni sem unnin er í samvinnu við Íslenska erfðagreiningu . Telur hann skimunarlista okkar ( SSQ ) harla ómerkilegan , vísindalega aðferð okkar setur hann innan gæsalappa í háðungarskyni , segir að rannsóknin hafi ekki skýr markmið og gefur í skyn að kvíðasjúkdómur sé ekki alvarlegt heilsufarsvandamál . Klikkir hann út með að tölvunefnd og vísindasiðanefnd hafi brugðist hlutverki sínu og fer niðrandi orðum um hátt á annað hundrað íslenskra lækna sem stunda rannsóknir í samvinnu við Íslenska erfðagreiningu . Þegar menn reiða hátt til höggs , er eins gott að menn hafi styrk til að fylgja atlögunni eftir . Telji Árni sig hafa fullgild rök fyrir ásökunum sínum , þá ber honum að fylgja þeim eftir með athugasemd eða kæru til réttra yfirvalda . Mun ég auðvelda honum heimavinnuna með því að svara nokkrum ásakana hans , en lýsi mig að öðru leyti reiðubúinn til að fara yfir vísindalegan bakgrunn rannsóknarinnar með Árna , kæri hann sig um slíkt . o Kvíðasjúkdómar eru alvarlegt heilsufarsvandamál . WHO spáir því að kvíði verði í hópi 10 mestu ( burden of disease ) heilbrigðisvandamála allrar heimsbyggðar innan 15 ára . o Um alllangt skeið hafa rannsóknir verið stundaðar á sameindaerfðafræði kvíða , austan hafs og vestan . o Umsókn okkar til tölvunefndar og vísindasiðanefndar er studd 45 tilvitnunum í vísindagreinar úr viðurkenndum vísindaritum . o Rannsóknarmarkmið okkar er að kanna erfðir kvíðasjúkdóma á Íslandi og að einanagra erfðaþætti sem orsaka eða eru meðvirkandi við myndun þeirra . Eru þessi markmið í sama anda og annarra vísindarannsókna á þessu sviði . o Spurningalisti okkar ( SSQ ) er skimunarlisti , hannaður af Wittchen og félögum við Max Planck Institut í München . Er hann víða notaður við skimunarleit að kvíða . o Allir sem greinast þannig með kvíða og uppfylla önnur skilyrði rannsóknarinnar fara í nánari greiningu . Þar verður stuðst við CIDI , sem er staðlaður spurningalisti , gefinn út af WHO , og mjög víða notaður sem rannsóknartæki . Á þann hátt verður endanleg kvíðagreining að uppfylla ströngustu skilmerki . o Tölvunefnd og vísindasiðanefnd unnu sína vinnu vel , eins og marka má af þarflegum ábendingum og kröfum sem frá þeim komu . Ætti þetta eitt að nægja til að sýna fram á hversu yfirborðsleg umfjöllun Árna er og hve hvatirnar að baki skrifum hans hafa lítt með siðfræði að gera , hvorki almenna né læknisfræðilega . Kemur þetta ekki síst fram í nöldri Árna yfir því að við leggjum okkur fram við að lýsa vel persónuverndarferli rannsóknarinnar í bréfi til væntanlegra þátttakenda . Það þykir skynsamlegt að leiða svona skrif hjá sér . Á ég frekar von á því að aðrir þeir aðilar sem Árni slæmir hendinni til , munu gera það þó að ég hafi kosið að svara Árna í þetta skiptið . Ég hef alltaf talið Árna sóma sér vel í læknisslopp , en íklæddur kufli siðapostula gerir hann ekki annað í þetta skiptið en að bletta kuflinn og hrukka . Því miður .